ดอลลาร์ทรงตัวก่อนธ.กลางยุโรปประชุมนโยบายการเงิน
ดอลลาร์สหรัฐปรับตัวในช่วงแคบๆเมื่อเทียบสกุลเงินหลักอื่นๆคืนนี้ (20 ต.ค.) เนื่องจากนักลงทุนชะลอการซื้อขายล็อตใหญ่ ก่อนการประชุมนโยบายการเงินของธนาคารกลางยุโรป (ECB) ในวันพฤหัสบดีนี้ 
21 ต.ค. 2558

สำนักข่าวอินโฟเควสท์รายงานว่า ค่าเงินยูโรแข็งค่าเมื่อเทียบดอลลาร์สหรัฐที่ระดับ 1.1339 ดอลลาร์สหรัฐ จาก 1.1326 ดอลลาร์สหรัฐ ขณะที่เงินปอนด์ลดลงที่ 1.5440 ดอลลาร์สหรัฐ จากระดับ 1.5467 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 119.92 เยน จาก 119.43 เยน และเพิ่มขึ้นเมื่อเทียบกับฟรังก์สวิสที่ระดับ 0.9565 ฟรังก์ จาก 0.9560 ฟรังก์ ขณะที่ค่าเงินดอลลาร์ออสเตรเลียปรับขึ้นเมื่อเทียบกับดอลลาร์สหรัฐที่ระดับ 0.7259 ดอลลาร์สหรัฐ จากระดับ 0.7252 ดอลลาร์
ดอลลาร์สหรัฐปรับตัวลงเมื่อเทียบสกุลเงินยูโร ขณะที่นักลงทุนต่างก็จับตาการประชุมนโยบายการเงินของ ECB ในวันพฤหัสบดีนี้ โดยคาดกันว่านายมาริโอ ดรากี ประธาน ECB จะส่งสัญญาณที่ชัดเจนมากขึ้นเกี่ยวกับความเป็นไปได้ในการขยายโครงการกระตุ้นเศรษฐกิจในระหว่างการแถลงข่าวหลังเสร็จสิ้นการประชุม
อย่างไรก็ตาม แม้ก่อนหน้านี้จะมีกระแสคาดการณ์ว่า ECB จะประกาศมาตรการกระตุ้นเศรษฐกิจต่อไป แต่การแสดงความคิดเห็นจากเจ้าหน้าที่ระดับสูงของ ECB บ่งชี้ว่าอาจจะยังไม่มีการผ่อนคลายนโยบายการเงินเพิ่มเติมจาก ECB ในเร็วๆนี้ ซึ่งช่วยให้สกุลเงินยูโรดีดตัวขึ้น
นายเอวัลด์ โนวอตนี และนายคริสเตียน นอยเออร์ สมาชิกสภาบริหารของ ECB ต่างแสดงความไม่เห็นด้วยหาก ECB จะขยายโครงการซื้อสินทรัพย์ในเร็วๆ นี้ โดยโนวอตนีมองว่า ยังเร็วเกินไปที่จะพูดถึงประเด็นการขยายโครงการซื้อสินทรัพย์มูลค่า 6 หมื่นล้านดอลลาร์ต่อเดือน เนื่องจากมีเวลาอีกเกือบ 1 ปีกว่าจะสิ้นสุดโครงการ และ ECB จะหารือกันในเรื่องนี้ เมื่อมีความจำเป็น
ด้านนายนอยเออร์กล่าวว่า โครงการซื้อสินทรัพย์ของ ECB มีความเหมาะสมแล้ว ซึ่งบ่งชี้ว่าเขาไม่ต้องการให้มีการขยายโครงการดังกล่าวในการประชุมนโยบายการเงินในวันพฤหัสบดีนี้